حضرت سالم مولیٰ ابی حذیفہ رضی اللہ عنہ کے قبائے فضل پر محاسنِ اخلاق کا طغرا نہایت خوشنما ہے ، گذشتہ واقعات سے ان کی استقامت ، و فاشعاری و پارسائی کا اندازہ ہوا ہوگا ، اہلِ حاجت کے لیے دستِ کرم کشادہ تھا ؛چونکہ کوئی اولاد نہ تھی اس لیے انھوں نے اپنے متروکہ مال اسباب میں سے ایک ایک ثلث مختلف اسلامی ضروریات اور غلاموں کی گلو خلاصی کے لیے اور ایک ثلث اپنے سابق آقاؤں کے لیے وصیت فرمائی تھی ، حضرت ابوبکر رضی اللّٰہ عنہ نے ان کی سابق مالکہ حضرت ثبیتہ بنت یعارؓ کے پاس ان کا حصہ بھیجا تو انھوں نے لینے سے انکار کیا اور بولیں کہ میں نے بغیر امید صلہ آزاد کیا تھا ، اس لیے حضرت عمرؓ نے اپنے عہدِ خلافت میں اس حصہ کو بیت المال میں داخل فرمادیا ۔
Entity: سالم — Type: /person, /person/soldier